次韻文伯與余遊孤山
作者：周紫芝
朝代：宋

paragraphs: 客塵費爬搔，佳士要推挽。
誰與同薄遊，君來慰愁眼。
並湖得名山，水色淡平遠。
清泉手可掬，汲綆不畏短。
何人談醉翁，但取瀹茗椀。
古幹不受寒，霜露閲歲晚。
向来後庭花，想像空婉娈。
堂堂兩使君，摹晝暗丹粉。
名莭冠今古，風流未渠泯。
處士一癯儒，萬像共偃蹇。
珠玉儼在前，未肯作寒窘。
勝遊那可既，客意殊未滿。
更當窮兩高，豈復悔重趼。
果腹尚可期，嘗鼎安一臠。